Roodepoort-kaping: Seun steeds verdoofEugene, Marilize en hul kinders Abigail, Damian en Martinique. Foto: Verskaf Die gesin se eenjarige dogtertjie, Marinique, is intussen Maandag weer terug kleuterskool toe. Volgens Eugene Bright (43), Marilize se man en die kinders se pa, is Abigail (9) steeds in die Garden City-hospitaal se pediatriese hoësorgeenheid vir waarneming. “Die dokters is tevrede met haar vordering en sy sal moontlik binne die volgende 48 uur na ŉ algemene saal oorgeplaas word.” Sy het ŉ gebreekte arm en gekraakte bekken opgedoen in die botsing ná die kaping. Marilize (34) word ook steeds in die hoësorgeenheid van die Milpark-hospitaal behandel. “Marilize word wakker en praat met my. Ander familielede word ook by haar toegelaat,” het Eugene gesê. Sy het swelling op die brein, sewe gebreekte ribbes en ŉ kopbesering opgedoen. Volgens Eugene is sy steeds kritiek, maar stabiel. Damian (7) word intussen steeds onder verdowing gehou in die hoësorgeenheid van die Clinton-hospitaal in Alberton. Hy het ŉ kopbesering opgedoen en het ŉ gat in sy long. “Damian is op ŉ ventilator en steeds kritiek, maar stabiel,” het sy pa gesê. “Weer eens dankie vir al die ondersteuning en gebede.” Marilize het Vrydagmiddag kort voor 15:00 vir Damian en Abigail by Laerskool Horison in Roodepoort gaan oplaai in haar blou Hyundai i20. Sy het toe gery om vir Martinique (1) by haar kleuterskool daar naby op te laai toe hulle gekaap is. Die kaper wat bestuur het, het sowat 5 km verder op ŉ skerp draai beheer oor die motor verloor en is oor ŉ randsteen voordat die motor teen ŉ bakkie wat ŉ woonwa aan’t sleep was, gebots het. Die botsing het naby die oorgang van Louis Botha- en Barry Hertzog-rylaan plaasgevind. Die vermeende kapers is op die toneel vasgetrek en onder polisiebewaking na die Leratong-hospitaal geneem vir behandeling. Maroela Media wag vir terugvoer van die polisie om te bevestig of die verdagtes steeds in die hospitaal is en wanneer hulle in die hof sal verskyn. Lees alle vorige berigte oor die Bright-gesin op Maroela Media.